《读淮阴侯列传》
清代·蒋湘培

长乐仓皇壮士死，天下心悲汉皇喜。汉皇何喜民何悲，欢歌乃在深宫里。

吕公息女老堇毒，灭火祸胎真祸水。内蛇气焰凶灼天，龙鼎彭亨思染指。

庭中健者韩将军，与哙等伍心尚耻。生存肯作吕氏臣，俯窥产禄狐豚耳。

钟室幸为儿女诈，梁王菹醢东都市。良弓走狗去几尽，炎祚倾危竟何恃。

发蒙振落真易与，天下大势可知矣。长陵魂魄如有知，当时何为斩壮士。

作者简介：清湖南湘乡人，字笃因。乾隆五十九年举人。博闻强识，工古文。其弟蒋湘墉、湘城、湘垣皆师事之，并有文名，时称四蒋。